A BIZOTTSÁG HATÁROZATA
(2008. június 27.)
a 79/542/EGK tanácsi határozat I. és II. mellékletének egyes élő patás állatoknak és friss húsuknak a Közösségbe történő behozatalára vonatkozó igazolási előírások tekintetében történő módosításáról
(az értesítés a C(2008) 3040. számú dokumentummal történt)
(EGT-vonatkozású szöveg)
(2008/752/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (1) és különösen annak 8. cikke bevezető mondatára, 8. cikke (1) bekezdésének első albekezdésére és 8. cikke (4) bekezdésére,
tekintettel az egyes élő patás állatok Közösségbe történő behozatalára, valamint a Közösségen való átszállítására vonatkozó állat-egészségügyi szabályok megállapításáról, a 90/426/EGK és 92/65/EGK irányelv módosításáról, valamint a 72/462/EGK irányelv hatályon kívül helyezéséről szóló, 2004. április 26-i 2004/68/EK tanácsi irányelvre (2) és különösen annak 13. cikke (1) bekezdésének e) pontjára,
mivel:
(1)
Az egyes élő állatoknak és azok friss húsának a Közösségbe történő behozatalára feljogosított harmadik országok vagy harmadik országok részei jegyzékének megállapításáról, valamint az állat- és közegészségügyi feltételek és a szükséges állatorvosi bizonyítványok meghatározásáról szóló, 1976. december 21-i 79/542/EGK tanácsi határozat (3) megállapít egy jegyzéket azokról a harmadik országokról és harmadik országok azon részeiről, ahonnan engedélyezett a tagállamok számára, hogy egyes élő állatokat behozzanak, illetve azok friss húsát behozzák.
(2)
A 79/542/EGK határozatnak megfelelően az ilyen állatok és hús behozatalának meg kell felelnie az említett határozat mellékleteiben meghatározott, vonatkozó állat-egészségügyi bizonyítvány mintájában lefektetett előírásoknak. Az állatokra vonatkozó állat-egészségügyi bizonyítványok mintáját a 79/542/EGK határozat I. mellékletének 2. része, a húsra vonatkozó mintákat pedig a II. melléklet 2. része tartalmazza.
(3)
Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (4), az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (5), az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendelet (6) és az e rendeleteket végrehajtó jogszabályok alkalmazását figyelembe véve szükséges a háziasított patás állatoktól (szarvasmarhafélék, sertésfélék, kecske- és juhfélék és háziasított egypatás állatok), a tenyésztett szárazföldi emlősöktől (kivéve a háziasított patás állatokat) és a vadon élő patás állatoktól származó friss húsnak a Közösségbe történő behozatalára vonatkozó közösségi közegészségügyi feltételek és igazolási előírások módosítása és aktualizálása.
(4)
A Finnországba és Svédországba irányuló bizonyos hús- és tojásszállítmányok szalmonellára vonatkozó különleges garanciája tekintetében a 853/2004/EK európai parlamenti és tanácsi rendelet végrehajtásáról szóló, 2005. október 14-i 1688/2005/EK bizottsági rendelet (7) mintavételi szabályokat határoz meg a szarvasmarhaféléktől és sertésféléktől származó húsra (ideértve a darált húst is) arra az esetre, ha azt Finnországba és Svédországba szánják.
(5)
A 79/542/EGK határozat II. mellékletének 2. részében meghatározott BOV és POR állat-egészségügyi bizonyítványmintát módosítani kell, hogy ezekben a bizonyítványokban a közegészségügyi igazolásból kitűnjön, hogy a bizonyítvány tárgyát képező hússzállítmányok megfelelnek az 1688/2005/EK rendelet előírásainak.
(6)
Az élelmiszerek mikrobiológiai kritériumairól szóló, 2005. november 15-i 2073/2005/EK bizottsági rendelet (8) egyes mikroorganizmusokra mikrobiológiai kritériumokat és végrehajtási szabályokat határoz meg, amelyeknek az élelmiszer-ipari vállalkozóknak meg kell felelniük a 852/2004/EK rendelet 4. cikkében említett általános és egyedi higiéniai intézkedések során. A rendelet előírja, hogy az élelmiszer-ipari vállalkozóknak biztosítaniuk kell, hogy az élelmiszerek megfeleljenek az említett rendeletben előírt mikrobiológiai kritériumoknak.
(7)
A 79/542/EGK határozat II. mellékletének 2. részében meghatározott BOV, POR, OVI, EQU, RUF, RUW, SUF, SUW és EQW állat-egészségügyi bizonyítvány mintáját módosítani kell, hogy ezekben a bizonyítványokban a közegészségügyi igazolásból kitűnjön, hogy a bizonyítvány tárgyát képező hús- és darálthús-szállítmányok megfelelnek a 2073/2005/EK rendelet előírásainak.
(8)
A húsban előforduló Trichinella hatósági vizsgálatára vonatkozó különös szabályok megállapításáról szóló, 2005. december 5-i 2075/2005/EK bizottsági rendelet (9) az egyes húsokban előforduló Trichinella hatósági vizsgálatára egyedi szabályokat állapít meg. A 79/542/EGK határozat II. mellékletének 2. részében meghatározott POR, EQU, SUF, SUW és EQW állat-egészségügyi bizonyítvány mintáját módosítani kell, hogy ezekben a bizonyítványokban a közegészségügyi igazolásból kitűnjön, hogy a bizonyítvány tárgyát képező hússzállítmányok megfelelnek a 2075/2005/EK rendelet előírásainak.
(9)
Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (10) szerint különleges fertőzési veszélyt jelentő anyagot tilos a Közösségbe behozni.
(10)
A 999/2001/EK rendelet IX. melléklete az országoknak a szarvasmarhafélék fertőző szivacsos agyvelőbántalmai által jelentett kockázat szerinti besorolása alapján meghatározza a fertőző szivacsos agyvelőbántalmak (TSE) tekintetében az élő állatoknak, embrióknak, tojásoknak és állati eredetű termékeknek a Közösségbe történő behozatalára vonatkozó szabályokat. A közösségi jog egyértelműsége és következetessége érdekében az említett rendeletben a TSE-re vonatkozó behozatali előírásoknak meg kell jelenniük az élő szarvasmarhafélékre és a szarvasmarhafélék, juh- és kecskefélék friss húsára vonatkozó állat-egészségügyi bizonyítványok mintájában. A 79/542/EGK határozat I. mellékletének 2. részében szereplő BOV-X és BOV-Y mintát, illetve az említett határozat II. melléklete 2. részében szereplő BOV és OVI mintát ennek megfelelően módosítani kell.
(11)
Az állatoknak a szállítás és a kapcsolódó műveletek közbeni védelméről, valamint a 64/432/EGK és a 93/119/EK irányelv és a 1255/97/EK rendelet módosításáról szóló, 2004. december 22-i 1/2005/EK tanácsi rendelet hatálybalépését figyelembe véve aktualizálni kell az élő állatok behozatalára vonatkozó bizonyítványok állatszállítási igazolását.
(12)
A TRACES a Traces rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozattal (11) bevezetett integrált számítógépes állat-egészségügyi rendszer. A rendszer egyesíti és átveszi az Animo és a Shift rendszer funkcióit. Az egészségügyi bizonyítványok használatának szabványosítása továbbá alapvetően fontos a TRACES rendszerben a bizonyítványok eredményes számítógépes feldolgozáshoz.
(13)
Az élő állatoknak, spermának, embriónak, petesejtnek és állati eredetű termékeknek a Közösségbe a 79/542/EGK, 92/260/EGK, 93/195/EGK, 93/196/EGK, 93/197/EGK, 95/328/EK, 96/333/EK, 96/539/EK, 96/540/EK, 2000/572/EK, 2000/585/EK, 2000/666/EK, 2002/613/EK, 2003/56/EK, 2003/779/EK, 2003/804/EK, 2003/858/EK, 2003/863/EK, 2003/881/EK, 2004/407/EK, 2004/438/EK, 2004/595/EK, 2004/639/EK és 2006/168/EK határozat alapján történő behozatalához használandó új állat-egészségügyi bizonyítványok meghatározásáról szóló, 2007. április 16-i 2007/240/EK bizottsági határozat (12) előírja, hogy a közösségi behozatallal összefüggésben előírt különféle egészségügyi bizonyítványokat az említett határozat mellékletében szereplő harmonizált bizonyítványminták alapján kell benyújtani.
(14)
Ennek megfelelően a 79/542/EGK határozatban megállapított összes állat-egészségügyi bizonyítvány mintájának formátumát úgy kell módosítani, hogy kompatibilisek legyenek a TRACES rendszerrel.
(15)
Biztosítandó, hogy a szarvasmarhafélékre, illetve a más kérődző állatokra vonatkozó állat-egészségügyi bizonyítványok összhangban legyenek egymással, a 79/542/EGK határozat I. mellékletének 2. részében szereplő RUM mintát ki kell egészíteni egy új, a kéknyelv-betegségre vonatkozó szakasszal és lábjegyzettel. Az egyértelműség érdekében továbbá a szintén az említett melléklet 2. részében szereplő BOV-X és OVI-X mintát ki kell egészíteni két új, a kéknyelv-betegségre vonatkozó lábjegyzet-hivatkozással.
(16)
Az Európai Közösség és Új-Zéland közötti, az élő állatok és állati termékek kereskedelme esetében alkalmazandó állat-egészségügyi intézkedésekről szóló megállapodás V. és VIII. melléklete módosításainak az Európai Közösség nevében történő jóváhagyásáról szóló, 2006. július 26-i 2006/854/EK bizottsági határozat (13) az V. melléklet V. szakaszának 29. pontjában Új-Zélandot B. abortus és B. melitensis betegségtől mentes országként ismeri el. Ezt figyelembe kell venni a 79/542/EGK határozat I. mellékletének 1. részében az Új-Zélandra vonatkozó bejegyzésnél.
(17)
A kereskedelmi fennakadások elkerülése céljából az e határozattal bevezetett módosítások előtt a 79/542/EGK határozat alapján kibocsátott bizonyítványok használatát három hónapos időtartamra kell engedélyezni.
(18)
A 79/542/EGK határozatot ennek megfelelően módosítani kell.
(19)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 79/542/EGK határozat I. mellékletének 1. és 2. része, valamint II. mellékletének 2. része e határozat mellékletének megfelelően módosul.
2. cikk
Ezt a határozatot 2008. július 1-jétől kell alkalmazni.
Az első bekezdéstől eltérve, azoknak a szállítmányoknak a Közösségbe történő behozatala engedélyezett, amelyekhez a 79/542/EGK határozat alapján az e határozattal bevezetett módosítások előtt bocsátottak ki állat-egészségügyi bizonyítványt, 2008. december 31. előtti kibocsátási dátummal.
3. cikk
Ennek a határozatnak a tagállamok a címzettjei.
Kelt Brüsszelben, 2008. június 27-én.